27.6.2023
SL
Uradni list Evropske unije
C 225/3
Predgovor Leto 2022 so zaznamovale številne pomembne spremembe, saj je bil nadzorni odbor po Sklepu Evropskega Parlamenta, Sveta in Komisije z dne 28. marca 2022 o imenovanju novih članov nadzornega odbora Evropskega urada za boj proti goljufijam (OLAF) v celoti prenovljen v dveh fazah.
Prva dva člana sta položaj nastopila 28. marca, preostali trije pa 23. septembra.
Odstop enega od prvih dveh novoimenovanih članov, ki se je zgodil avgusta, je pomenil tudi imenovanje novega člana v skladu s postopkom, določenim v členu 15(2) uredbe o uradu OLAF.
Te spremembe so vplivale na delo odbora, ki se je lahko začelo šele septembra, ko je bil odbor končno sklican v novi sestavi.
Obenem je Komisija maja imenovala prvo nadzornico za procesna jamstva.
To je povsem nova funkcija, ki jo uvaja spremenjena uredba o uradu OLAF.
Nadzornica popolnoma neodvisno obravnava pritožbe, ki jih vložijo „preiskovanci“ glede tega, kako urad OLAF spoštuje procesna jamstva, temeljne pravice in pravila, ki se uporabljajo za preiskave, pri tem pa se zanaša na pravno in upravno podporo, ki jo zagotavlja sekretariat nadzornega odbora.
Odbor pozdravlja imenovanje nove nadzornice za procesna jamstva, saj se bosta s tem še povečali preglednost in odgovornost urada OLAF.
Vendar pa odbor meni, da je bolj kot kdaj koli prej nujno treba povečati človeške vire sekretariata zaradi dodatnih nalog upravne in pravne podpore, ki so mu bile zaupane.
Kljub učinkom, ki jih je imela prenova odbora na njegove dejavnosti, se je odbor osredotočil na delovni načrt za prihodnje leto in na prihodnji pregled smernic o preiskovalnih postopkih, ki ga bo opravil urad OLAF in za katerega bo moral odbor leta 2023 pripraviti mnenje.
To je zelo pomembna zadeva, saj se dotika bistva delovnih in preiskovalnih metod urada OLAF.
Ker je odbor konec septembra od nadzornice prejel osnutek izvedbenih določb za obravnavo pritožb za namene faze posvetovanja iz člena 9b(11) uredbe o uradu OLAF, je podrobno preučil te nove določbe in konec oktobra nadzornici posredoval svoje pripombe in komentarje.
Ti so bili upoštevani in izraženi v izvedbenih določbah, ki jih je nadzornica sprejela 16. novembra 2022.
Odbor je novembra izdal tudi Mnenje št.
1/2022 o predhodnem predlogu proračuna urada OLAF za leto 2023.
Tako kot v prejšnjih letih je odbor izrazil stalno zaskrbljenost glede zmanjševanja človeških virov urada OLAF.
Odbor meni, da lahko znatno zmanjšanje števila zaposlenih v uradu OLAF onemogoči nadaljnje zaposlovanje visoko usposobljenega in specializiranega osebja, potrebnega za izvajanje njegovih nalog, vključno s potrebo po vzpostavitvi in zagotavljanju ustreznih nadzornih mehanizmov v zvezi z uporabo sredstev iz mehanizma za okrevanje in odpornost.
Na koncu bi se rad v imenu članov zahvalil generalnemu direktorju urada OLAF za odprt in konstruktiven pristop ter izmenjavo mnenj z odborom, prav tako pa bi se rad zahvalil članom sekretariata, ki delujejo pod vodstvom njegovega vodje, za dragoceno podporo, ki so jo nudili odboru.
Dušan STERLE predsednik nadzornega odbora